Sain täna hommikul postkasti järgmise e-kirja:
“Soovin mõne aja pärast alustada väikeste summadega investeerimist. Suvel teenitud lisaraha tudengielu kõrvalt ei soovi ma lihtsalt tuulde loopida, vaid sellega midagi asjalikku teha. Kas oskate soovitada, milline oleks sobivaim viis alustada väikeste summade investeerimisega?”
Eks ole selliseid kirju ka varem tulnud (ilmselt saavad sarnaseid e-kirju kõik investeerimise teemal blogijad) ja mõtlesin, et seekord kirjutan e-kirjale vastamise asemel sellest hoopis blogiposti.
Alustame iga inimese parimast sõbras, Google-st. Kui lüüa otsingusse sisse “kuidas alustada investeerimist väikeste summadega“, siis tuleb juba esimesel lehel päris palju head kama. No muidugi tuleb ka kahtlasemat kraami, eelkõige makstud reklaamide osas. Kõige esimene (makstud) viide on näiteks Admiral markets. No comments there…
Seejärel viitab Google Taavi Pertmani Rahafoorumile ja RahaRaadio 2. osale. Täpsemalt siis sama nimega postitusele. Tasub kuulata või lugeda.
Vahepeal on veel paar viided Äripäevale, üks minu artikkel EduAkadeemias ja siis tuleb üks kuldaväärt artikkel Kristi Saare sulest. Seda soovitan kindlasti põhjalikult tudeerida, sest on ju Kristi samamoodi väikeste summadega alustanud ja väga heaks eeskujuks. Artikkel on siin.
Ja pean tunnistama, et pärast Kristi blogiposti ei hakkagi ma enam sama juttu siia ümber kirjutama. Tee nii, nagu Kristi õpetab 😉
Kui mul endal oleks 1000 eurot investeerida, siis kuidas käituksin?
Jättes kõrvale vihmase ilma fondi, kiirlaenude tagasimaksmise ja auto ostuks kogumise, alustaksin ma täna ilmselt ühisrahastusest. Kui mul just ei oleks kirglikku tõmmet aktsiate vastu või tahtmist/teadmist kinnisvaraga tegeleda. Ma teeksin endale Mintosesse konto (kui Sul veel ei ole, siis kasuta minu koodi) ja investeeriksin läbi automaatpakkuja nendesse 13,5% Mogo laenudesse. Mõeldes, et kui Mogo ei suuda neid välja maksta, siis selleks hetkeks on olukord majanduses ilmselt nii kehv, et oleksin börsil rahast samamoodi ilma jäänud. Eeldada börsilt suuremat tootlust kui 13,5% tundub veidi utoopiline ja kinnisvaras on jällegi raske 1000 euroga alustada. Nii, et ühisrahastus!
Kui mõned tuhanded eurod sinna ära maetud, siis vaataks edasi teiste portaalide ja ehk ka enda ettevõtte osas. Mulle endale on head tootlust pakkunud näiteks Omaraha, kuid sinna soovitan investeerida läbi OÜ. Ja kui raha rohkem ning investeerimisplaan pikaajalisem, siis teeks algust dividendiaktsiate kogumisega.
Ja muidugi soovitan alustada ka enda harimisega. Hea valik on LHV raamatukogu ja RSÕ.
Nii, et kes otsib, see leiab – tuleb aga Googlet kasutada ja oma peas mõtteid veidi seedida.